家铉翁
六月菊以夏中破萼至秋晚枝条虽苍劲而花色灼
九月菊偏与秋霜宜，六月不受炎暑欺。
秋霜似同君子操，岁寒相遇长相好。
暑不与贞士谋，杨燥怒煌如相仇。
要之二菊所遭有难易，夏居其难秋若居其易。
君不见当年秦焰焦中州，儒坛处处同荒丘。
独余商山老人在，高卧林泉节不改。
平生不识咸阳门，晚随币聘来汉京。
欲兴诗书谈王道，再使风俗还归治古淳。
我评此花似此老，傲暑凌寒无不可。
种之阶庭今几年，我自识花花识我。
粤从夏五开敷到残秋，更与黄花为辈俦。
嗟哉黄花非辈俦，老行难逐少年游。
此菊当为菊中第一流。